b'\n_START_ARTICLE_\nKlima\n_START_PARAGRAPH_\nKlima (sa gr\xc4\x8dkog nagib, klima) ili podneblje kao meteorolo\xc5\xa1ki pojam je skup meteorolo\xc5\xa1kih \xc4\x8dimbenika i pojava koje u odre\xc4\x91enom vremenskom periodu \xc4\x8dine prosje\xc4\x8dno stanje atmosfere nad nekim dijelom Zemljine povr\xc5\xa1ine. Pored meteorolo\xc5\xa1kog, postoji i biolo\xc5\xa1ki i geografski pojam klime._NEWLINE_Biolo\xc5\xa1ka klima je kompleks klimatskih uvjeta koji s drugim \xc4\x8dimbenicima neke odre\xc4\x91ene sredine odre\xc4\x91uju postojanje, razvitak, razmno\xc5\xbeavanje i premje\xc5\xa1tanje \xc5\xbeivih organizama._NEWLINE_Geografska klima je skup atmosferskih stanja koja vladaju nad odre\xc4\x91enim dijelom Zemljine povr\xc5\xa1ine._NEWLINE_Klima se razmatra u planetarnim ili u kontinentalnim razmjerama - makroklima; u prizemnom zraku do 2 metra visine i na malom prostoru (polje, \xc5\xa1uma, trg i sl.) - mikroklima, a u regionalnim ili lokalnim razmjerama - mezoklima. Znanost koja prou\xc4\x8dava zna\xc4\x8dajke klima i klimatske procese je klimatologija._NEWLINE_Da bi se odredila klima nekog prostora, najprije je potrebno bilje\xc5\xbeiti podatke o vremenu u razdoblju od 25 do 30 godina. Nakon mjerenja izra\xc4\x8dunavaju se prosje\xc4\x8dne vrijednosti odre\xc4\x91enih elemenata prema kojima \xc4\x87e se mo\xc4\x87i odrediti vrsta klime toga prostora. _NEWLINE_Elementi klime koji se uzimaju u obzir pri odre\xc4\x91ivanju klime su insolacija, temperatura zraka, tlak zraka, smjer i brzina vjetra, vla\xc5\xbenost zraka, padaline, naoblaka i snje\xc5\xbeni pokriva\xc4\x8d, a mijenjaju se pod utjecajem klimatskih faktora ili modifikatora (zemljopisna \xc5\xa1irina, reljef, raspodjela kopna i mora, morske struje, nadmorska visina, rotacija, revolucija, atmosfera, udaljenost od mora, jezera, tlo i biljni pokrov te utjecaj \xc4\x8dovjeka).'